HMS Fearless (L10)

HMS Fearless (viirinumero L10) oli 1965-2002 palveluksessa ollut Yhdistyneen kuningaskunnan merivoimien Fearless-luokan maihinnousualus (). Se oli Britannian kuninkaallisen laivaston ensimmäinen varta vasten valmistettu LPD.
Valmistus.
Alus tilattiin joulukuussa 1961 Belfastista Harland and Wolffilta, missä köli laskettiin 25. heinäkuuta 1962 telakkanumerolla 998. Alus laskettiin vesille 19. joulukuuta 1963 kumminaan esikuntapäällikkö () kenraali Sir Richard Hullin puoliso Lady Antoinette Mary Hull, minkä jälkeen alus hinattiin Musgrave Channelin Thompson Wharfiin varustettavaksi.
Maaliskuussa 1964 ensimmäiset laivaston henkilöstöön kuuluvat saapuivat komentaja A. J. R. Smithin johdolla alukselle valvomaan varustustöitä. Aluksen ensimmäinen päällikkö kapteeni H. A. Corbett saapui 30. kesäkuuta 1965 alukselle. Pian tämän jälkeen 5. heinäkuuta alus nosti kauppamerenkulun punaisen lipun aloittaen valmistajan koeajot, mistä se palasi viikkoa myöhemmin Belfastiin. Marraskuun alussa pääosa aluksen tulevasta miehistöstä ja merijalkaväkiosastosta saapui Belfastiin. Aluksen keskeneräisten majoitustilojen vuoksi miehistön pääosa jouduttiin aluksi majoittamaan läheiseen Holywood Barracksiin.
Alus siirrettiin keskiviikkona 24. marraskuuta palvelukseenotto seremonian valmisteluiden päätyttyä Thompson Wharfista Airport Wharfiin lähelle Sydenhamin rautatieasemaa. Seuraavana aamuna alukselle saapui Portsmouthin merijalkaväen orkesteri ja myöhemmin irlantilaisia säkkipillinsoittajia. Kello 12.30 kutsuvieraat, joihin kuuluivat muun muassa aluksen kummi Lady Hull saapuivat alukselle. Palvelukseenottotilaisuus alkoi kello 14.30, mikä päättyi tuntia myöhemmin. Aluksen palvelukseenotto ei saanut mediassa paljoa huomiota, koska vain muutamaa päivää aiemmin oli Ian Smith julistanut Rhodesian itsenäiseksi valtioksi.
Palvelus.
Alus lähti 13. syyskuuta 1966 Portsmouthista Adeniin ensimmäiseen operaatioonsa. Se oli hieman yli 10 tuntia Gibraltarilla, kolme päivää Maltalla ja läpäisi Suezin kanavan 25. syyskuuta ennen saapumistaan Adeniin 29. syyskuuta. Aluksen keskinopeus oli ollut matkalla 18 solmua. Alus saapui heimoriidoista kärsivään Adeniin, jossa 500 mailia Adenista itään olevan Dhofarin alueen heimot olivat nousseet kapinaan. Omanin sulttaani oli pyytänyt apua Britannialta.
Ensimmäiset kaksi viikkoa alus oli Adenin satamassa tehden erilaisia harjoituksia. Alukselta laskettiin 11. lokakuuta tiedusteluosasto maihin 70 mailia Adenista länteen, mistä palattuaan alus oli satamassa kaksi viikkoa huollettavana. Vuoden 1966 lopulla Adenissa vaikutti kaksi keskenään taistelevaa kansallismielistä järjestöä, Front for the Liberation of South Yemen (FLOSY) ja National Liberation Front of Occupied South Yemen (NLF), jotka tekivät erilaisia iskuja Britannian hallintoa vastaan itsenäisyyden saavuttamiseksi. Alus lähti 26. lokakuuta operaatio Fateen. Alukselle oli siirretty 1st Battalion Irish Guard ja viisi ilmavoimien 78 laivueen Wessex-helikopteria. Aluksen kuljettamat joukot laskettiin maihin 28. lokakuuta Dhofarin rannikolla. Operaatiossa vangittiin 22 kapinallista, minkä jälkeen brittijoukot palasivat alukselle. Alus palasi Adeniin, missä joukot laskettiin maihin ennen aluksen lähtöä Mombasaan 2. marraskuuta.
Alus palasi 20. joulukuuta 1967 Devonportiin, missä se siirrettiin telakalle kuuden kuukauden huoltoa vartea. Palvelusrupeaman aikana alukselta oli tehty 134 LCVP ja 294 LCM maihinnousua. Se oli kuljettanut 7 130 sotilasta ja 1 229 ajoneuvoa, minkä lisäksi yli 2 700 upseeria ja miestä kaikista kolmesta puolustushaarasta oli osallistunut aluksen esittelyihin. Aluksen laskeutumisalustalle oli laskeuduttu noin 2 200 kertaa lähes kaikilla asevoimien helikopterityypeillä.
Alus palautettiin palvelukseen 19. heinäkuuta 1968. Aluksen miehistön koulutustarkastus suoritettiin 4. lokakuuta "HMS Kentin" ja "HMS Ajaxin" kanssa. Alus lähti "Kentin" kanssa Gibraltarille, jonne se saapui 8. lokakuuta. Alukset olivat Rhodesian pääministerin Ian Smithin ja Britannian pääministerin Harold Wilsonin neuvottelupaikkana ja seurueiden majoituspaikkoina. Neuvottelut päättyivät 14. lokakuuta, minkä jälkeen osapuolet palasivat lentäen kotimaihinsa. Alus lähti vielä samana päivänä paluumatkalle Devonportiin.
Vuonna 1972 Pohjois-Irlannin rauhattomuuden kasvu huolestutti parlamenttia, joka johti maaliskuussa avoimeen kahakointiin tiesuluilla. Hallitus määräsi palauttamaan Free Derryn järjestyksen asevoimin, mikä sai nimen operaatio Motorman. Alus kuljetti Scotts Guards rykmentin sotilaita ja neljä pioneerien panssaroitua raivaustraktoria, jotka oli toimitettu Saksasta. Alus ankkuroitui 30. heinäkuuta Lough Foyleen noin 25 mailia Londonderrystä. Yön pimeydessä miinanraivaaja "HMS Gavintonin" saattamana LCM:t toimittivat joukot maihin, mikä saatiin päätökseen kello 07.00. Londonderryn ongelma oli ratkaistu ja raivaustraktorit takaisin aluksella kello 09.00. Alus lähti vielä samana päivänä paluumatkalle ja saapui 1. elokuuta Devonportiin.
Alus saapui 29. lokakuuta 1977 Venetsiaan, mistä se palasi Maltalle. Alukselle nousi filmiryhmä, joka kuvasi elokuvaa "007 rakastettuni". Huono sää kuitenkin esti kuvaukset pääosan ajasta ryhmän ollessa aluksella, mutta 7. marraskuuta oli kaunis aurinkoinen päivä. Juuri aluksen ollessa katoamassa horisonttiin aluksen radisti vastaanotti hätäkutsun tulessa olevalta alukselta noin kymmenen kilometrin päässä. Kameraryhmä jätettiin LCM:ään ja alus lähti avustamaan kutsun lähettänyttä 6 550 tonnin rahtilaivaa "Nostos Vassos Athenea". Pelastustöiden aikana kuvausryhmä sai työnsä valmiiksi.
Vuonna 1982 alus oli operaatio Corporateen lähetetyssä laivasto-osastossa. Se oli maihinnousujoukkojen komentajan kommodori Michael Clappin ja 3. kommandoprikaatin komentajan prikaatikenraali Julian Thompsonin esikuntana.
Alus poistettiin palveluksesta 19. heinäkuuta 1986 Portsmouthissa, jolloin sen vahvuus laski 650 upseerista ja miehestä vain 50:een. Alus sijoitettiin reserviin, mistä se siirrettiin 30 vuorokauden lähtövalmiuteen 1988. Aluksen kaksi vuotinen ja 50 miljoonaa puntaa maksanut modernisointi alkoi 1988 Devonportin telakalla. Aluksen ilmatorjuntaa vahvistettiin asentamalla kaksi 20 millimetrin BMARC, kaksi Phalanx CIWS -järjestelmää ja kaksi konekivääriä. Marraskuussa 1989 alus vapautui kuivatelakalta ja ollessan edelleen varustettavana alus vastaanotti 6. helmikuuta 1990 uuden päällikön S. R. Meyerin. Muutamaa viikkoa myöhemmin aluksen miehistö oli lähes täysilukuinen. Alus palautettiin palvelukseen syyskuussa 1991.
Alus poistettiin palveluksesta 18. maaliskuuta 2002 Portsmouthissa. Se ankkuroitiin Fareham Creekiin odottamaan kohtaloaan. Lokakuussa 2007 ilmoitettiin aluksen romuttamisesta Belgiassa. Se hinattiin 17. joulukuuta Ghentiin romutettavaksi.